Diari Oficial de la Generalitat Valenciana


Sumari del DOGV 8760, del 12-03-2020 (2020/2363)

ORDRE 11/2020, de 10 de març, de la Conselleria d'Innovació, Universitats, Ciència i Societat Digital, per la qual s'autoritza la desadscripció del centre Escola Universitària d'Infermeria Nostra Senyora del Sagrat Cor, de Castelló de la Plana, de la Universitat de València - Estudi General i l'extinció del pla d'estudis del títol de grau en Infermeria per la Universitat de València - Estudi General en aquest centre.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8760

Data del DOGV
:   12-03-2020

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2020/2363


Data del document
:   10-03-2020

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Descriptors 

:   * Conselleria d'Innovació, Universitats, Ciència i Societat Digital
    * centre d'ensenyament

ORDRE 11/2020, de 10 de març, de la Conselleria d'Innovació, Universitats, Ciència i Societat Digital, per la qual s'autoritza la desadscripció del centre Escola Universitària d'Infermeria Nostra Senyora del Sagrat Cor, de Castelló de la Plana, de la Universitat de València - Estudi General i l'extinció del pla d'estudis del títol de grau en Infermeria per la Universitat de València - Estudi General en aquest centre. [2020/2363]  
En virtut de l'Ordre ministerial de 23 de gener de 1978 (BOE 46 de 23 de febrer), va ser aprovada la conversió de l'Escola d'Ajudants Tècnics Sanitaris de la Residència Sanitària de la Seguretat Social Nostra Senyora del Sagrat Cor, de Castelló de la Plana, en Escola Universitària d'Infermeria, que queda adscrita a la Universitat de València (codi de centre 59792056).  
Mitjançant el Decret 176/2010, de 22 d'octubre, del Consell, es va autoritzar la implantació d'ensenyaments oficials de grau en la Universitat de València - Estudi General, i en el punt 6 de l'annex Graus 2010-2011 hi figura el grau en Infermeria, els ensenyaments del qual serien organitzats per l'Escola Universitària d'Infermeria i Podologia, per l'Escola Universitària d'Infermeria La Fe i per l'Escola Universitària d'Infermeria Nostra Senyora del Sagrat Cor, de Castelló de la Plana.  
  
  
En el DOGV d'11 de març de 2011, com a conseqüència de la posada en marxa de la titulació del grau d'Infermeria en la Universitat Jaume I de Castelló en el curs 2010-2011, es va publicar la Resolució de 7 de març de 2011, de la directora general del Secretariat del Consell, i el Conveni de col·laboració subscrit el 18 de maig de 2010 entre la Conselleria de Sanitat, la Conselleria de Justícia i Administracions Públiques, l'Agència Valenciana de Salut, el Consorci Hospitalari Provincial de Castelló i la Universitat Jaume I de Castelló, per a la utilització de les institucions i centres sanitaris en la docència, assistència i investigació universitàries en Ciències de la Salut, en la disposició addicional única del qual s'esmentava que l'Escola d'Infermeria Nostra Senyora del Sagrat Cor de Castelló de la Plana és una institució sanitària docent dependent administrativament i funcionalment de la Conselleria de Sanitat i adscrita acadèmicament a la Universitat de València.   
  
El Consell de Govern de la Universitat de València, el 22 de desembre de 2016, va adoptar l'Acord de supressió d'adscripció de l'Escola Universitària Nostra Senyora del Sagrat Cor de Castelló de la Plana i extinció del pla d'estudis de grau en Infermeria en l'esmentat centre. Així mateix, el Ple del Consell Social de la Universitat, el 23 de desembre de 2016, va emetre informe favorable sobre aquesta supressió de l'adscripció i extinció del pla d'estudis del grau d'Infermeria.  
  
D'acord amb això, la Universitat de València - Estudi General va sol·licitar a la Conselleria d'Educació, Investigació, Cultura i Esport la supressió de l'adscripció del centre Escola Universitària d'Infermeria Nostra Senyora del Sagrat Cor, de Castelló de la Plana, a la Universitat de València i l'extinció del pla d'estudis del títol de grau en Infermeria per la Universitat de València en aquest centre.  
  
En la reunió de 12 de juliol de 2017, el Ple del Consell Valencià d'Universitats i Formació Superior ha tingut coneixement de la proposta de supressió de l'adscripció del centre Escola Universitària d'Infermeria Nostra Senyora del Sagrat Cor, de Castelló de la Plana, a la Universitat de València i l'extinció del pla d'estudis del títol de grau en Infermeria per la Universitat de València en aquest centre, i amb data 23 de desembre de 2019 l'Agència Valenciana d'Avaluació i Prospectiva (AVAP) ha emés el preceptiu informe.  
  
D'acord amb el que preveu la Llei orgànica 6/2001, de 21 de desembre, d'universitats, modificada per la Llei 4/2007 de 12 d'abril, així com el que disposa la Llei 4/2007, de 9 de febrer, de la Generalitat, de coordinació del sistema universitari valencià, i les altres normes d'aplicació, i de conformitat amb la proposta de la directora general d'Universitats, de 24 de febrer de 2020, fent ús de les atribucions que em confereix l'article 28 de la Llei 5/1983, de 30 de desembre, del Consell, així com el Decret 243/2019 de 25 d'octubre del Consell, pel qual s'aprova el Reglament orgànic i funcional de la Conselleria d'Innovació, Universitats, Ciència i Societat Digital,  
ORDENE  
  
Primer  
Autoritzar la desadscripció acadèmica del centre Escola Universitària d'Infermeria Nostra Senyora del Sagrat Cor de Castelló de la Plana, de la Universitat de València - Estudi General, així com l'extinció del pla d'estudis del títol de grau d'Infermeria per la Universitat de València en aquest centre.  
  
Segon  
D'acord amb la normativa aplicable per a l'extinció de titulacions, s'hauran de respectar, en tot cas, els drets i interessos de l'alumnat matriculat. Per a garantir que l'alumnat que ha iniciat els seus estudis en aquest centre puga finalitzar-los d'acord amb el pla d'estudis de la Universitat de València - Estudi General, la supressió de l'adscripció s'inicia en el curs 2019-2020.  
El títol de grau en Infermeria per la Universitat de València impartit a l'Escola Universitària d'Infermeria Nostra Senyora del Sagrat Cor, de Castelló de la Plana, s'extingirà progressivament curs a curs i es garantiran quatre convocatòries sense docència en els dos cursos següents per cada assignatura del pla d'estudis, fins a la seua plena extinció en el 2023-2024.  
  
Tercer  
  
L'Escola d'Infermeria Nostra Senyora del Sagrat Cor haurà d'informar l'alumnat de la supressió de l'adscripció i, una vegada revisats els seus expedients acadèmics, comunicar a aquells que no estiguen en condicions de finalitzar els seus estudis abans de l'extinció total de la titulació, quines són les seues opcions per a poder graduar-se. Així mateix, la Universitat de València donarà compte a la Direcció General d'Universitats de les actuacions dutes a terme.  
  
Quart  
La Universitat de València oferirà a l'estudiantat que no puga finalitzar els seus estudis en l'Escola d'Infermeria Nostra Senyora del Sagrat Cor l'opció de fer el trasllat del seu expedient a la Facultat d'Infermeria i Podologia, i el cost de la taxa corresponent a la incorporació dels crèdits reconeguts serà assumit per la Universitat de València.   
  
Cinqué  
La custòdia dels expedients continuarà a càrrec de l'esmentada Escola d'Infermeria, fins al curs 2023-2024 en què es traslladaran a la Facultat d'Infermeria i Podologia de la Universitat de València. Fins a aquest moment l'Escola serà l'encarregada d'expedir els certificats acadèmics que se sol·liciten i de tramitar els expedients de títol, tant dels estudiants que continuen cursant la titulació com dels que ja l'hagen finalitzada.  
  
Sisé  
El que disposen els articles anteriors es traslladarà al Ministeri d'Universitats, a l'efecte que practique les oportunes inscripcions en el Registre d'Universitats, Centres i Títols.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, contra la present ordre que posa fi a la via administrativa es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició s'ha d'interposar davant de la Conselleria d'Innovació, Universitats, Ciència i Societat Digital en el termini d'un mes a comptar de l'endemà de publicar-se.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se.  
  
Alacant, 10 de març de 2020  
  
La consellera d'Innovació, Universitats, Ciència i Societat Digital,  
CAROLINA PASCUAL VILLALOBOS